VSC sklep Cpg 365/2012
Sodna praksa višjih sodišč, 2013-03-20

stroški postopka - vrednost spornega predmeta - nagrada odvetnika

Tožeča stranka v pritožbi utemeljeno navaja, da je bila vrednost (spornega) predmeta po zadnji razširitvi zahtevka (v njeni vlogi z dne 21. 2. 2011) 4.516,84 EUR, kar je ob upoštevanju vrednosti odvetniške točke 0,459 EUR 9.841 točk. Taka vrednost (spornega) predmeta pa v tabeli v tar. št. 18 OT sodi v razpon med 3.000 in 10.000 točk, za katerega je določena vrednost storitve 300 točk. Sodišče prve stopnje bi zato moralo priznati toženi stranki nagrado pooblaščeni odvetniški družbi: (-) za prvi pripravljalni spis 300 in ne 400 točk (prva točka tar. št. 19 OT), (-) za drugi pripravljalni spis 225 in ne 300 točk (druga točka tar. št. 19 OT) ter (-) za tretji in četrti pripravljalni spis dvakrat 150 in ne dvakrat 200 točk (tretja točka tar. št. 19 OT), (-) za zastopanje na prvem naroku za glavno obravnavo 300 točk in ne 400 točk (prva točka tar. št. 20 OT) ter (-) za drugi in tretji narok za glavno obravnavo dvakrat 150 točk in ne dvakrat 200 točk (druga točka tar. št. 20 OT).

Pritožbi se ugodi in se izpodbijana odločba o pravdnih stroških pod drugo točko izreka sodbe prve stopnje spremeni tako, da se znesek 2.462,62 EUR nadomesti z zneskom 2.201,00 EUR.

Sodišče prve stopnje je z v uvodu navedeno sodbo zavrnilo tožbeni zahtevek, ki se glasi: […] (prva točka izreka) ter tožeči stranki naložilo, da je dolžna povrniti toženi stranki pravdne stroške v znesku 2.462,62 EUR v 15 dneh, v primeru zamude z zakonskimi zamudnimi obrestmi od zamude dalje (druga točka izreka). Ugotovilo je, da je tožena stranka po pooblaščencu priglasila pravdne stroške v naslednjem obsegu: […], prvi pripravljalni spis 400 točk, drugi pripravljalni spis 300 točk, […], tretji in četrti pripravljalni spis dvakrat 200 točk, prvi narok za glavno obravnavo 400 točk, drugi in tretji narok za glavno obravnavo dvakrat 200 točk, […].

Zoper odločbo o pravdnih stroških pod drugo točko izreka sodbe prve stopnje vlaga pritožbo tožeča stranka iz pritožbenega razloga zmotne uporabe materialnega prava po tretji točki prvega odstavka

338. člena v zvezi s prvim odstavkom 366. člena ZPP

. V pritožbi navaja, da je ob upoštevanju vrednosti spora (po zadnji razširitvi) v znesku 4.516,84 EUR vrednost storitve po tar. št. 18 Odvetniške tarife 300 točk. Sodišče prve stopnje bi zato moralo priznati toženi stranki za prvi pripravljalni spis 300 točk, za drugi pripravljalni spis 225 točk, za tretji in četrti pripravljalni spis dvakrat 150 točk, za prvi narok za glavno obravnavo 300 točk ter za drugi in tretji narok za glavno obravnavo dvakrat 150 točk. Drugih priznanih pravdnih stroškov tožene stranke tožeča stranka s pritožbo ne izpodbija.

Tožeča stranka v pritožbi ne izpodbija dejanske ugotovitve sodišča prve stopnje, da je tožena stranka priglasila pravdne stroške za prvi do četrti pripravljalni spis in za prvi do tretji narok za glavno obravnavo ter da je ta procesna dejanja tudi opravila. Vseeno pa v pritožbi utemeljeno navaja, da je bila vrednost (spornega) predmeta po zadnji razširitvi zahtevka (v njeni vlogi z dne 21. 2. 2011; list. št. 36 spisa) 4.516,84 EUR, kar je ob upoštevanju vrednosti odvetniške točke 0,459 EUR (prvi odstavek 15. člena Odvetniške tarife (v nadaljevanju: OT)) 9.841 točk. Taka vrednost (spornega) predmeta pa v tabeli v tar. št. 18 OT sodi v razpon med 3.000 in 10.000 točk, za katerega je določena vrednost storitve 300 točk. Sodišče prve stopnje bi zato moralo priznati toženi stranki nagrado pooblaščeni odvetniški družbi: (-) za prvi pripravljalni spis 300 in ne 400 točk (prva točka tar. št. 19 OT), (-) za drugi pripravljalni spis 225 in ne 300 točk (druga točka tar. št. 19 OT) ter (-) za tretji in četrti pripravljalni spis dvakrat 150 in ne dvakrat 200 točk (tretja točka tar. št. 19 OT), (-) za zastopanje na prvem naroku za glavno obravnavo 300 točk in ne 400 točk (prva točka tar. št. 20 OT) ter (-) za drugi in tretji narok za glavno obravnavo dvakrat 150 točk in ne dvakrat 200 točk (druga točka tar. št. 20 OT). Priznanje in ovrednotenje ostalih pravdnih stroškov tožene stranke tožeča stranka v pritožbi izrecno ne izpodbija. Sodišče prve stopnje bi tako moralo glede na načelo uspeha v pravdi priznati toženi stranki pravdne stroške v skupnem znesku 2.201,00 EUR. Sodišče prve stopnje je sicer pravilno ugotovilo dejansko stanje, zmotno je le uporabilo materialno pravo. Sodišče druge stopnje je zato ugodilo utemeljeni pritožbi tožeče stranke in spremenilo izpodbijano odločbo o pravdnih stroških pod drugo točko izreka sodbe prve stopnje tako, da je prvotni odmerjeni znesek pravdnih stroškov tožene stranke 2.462,62 EUR nadomestilo z zneskom 2.201,00 EUR (5. alineja 358. člena v zvezi s 3. točko 365. člena  in prvim odstavkom 366. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.